यूनियन की वैधता पर तस्वीर साफ होने के बाद प्रबंधन करेगा ग्रेड वार्ता
टेल्कोवर्कर्स यूनियन की गुटीय लड़ाई का खामियाजा कंपनी के कर्मचारियों को भुगतना पड़ रहा है। कुर्सी बचाने की लड़ाई की वजह से पिछले डेढ़ माह से प्रबंधन और यूनियन में ग्रेड वार्ता नहीं हुई है। ग्रेड में हो रही देरी को लेकर कर्मचारियों के सब्र का बांध टूटने लगा है। वे अब खुलेआम यूनियन नेताओं को भला-बुरा कहने लगे हैं।
टेल्को वर्कर्स यूनियन की इस गुटीय लड़ाई की वजह से टाटा कमिंस और टीएमएल ड्राइवलाइंस में भी ग्रेड वार्ता आगे नहीं बढ़ पा रही है, क्योंकि ये कंपनियां टाटा मोटर्स के ग्रेड के आधार पर ही अपना ग्रेड करती हैं। टाटा कमिंस यूनियन ने तो ग्रेड के लगभग 90 फीसदी बिंदुओं पर प्रबंधन से बात कर सहमति बना ली है, लेकिन टाटा मोटर्स में ग्रेड पर वार्ता आगे नहीं बढ़ने से यहां समझौता नहीं हो पा रहा है। टेल्को वर्कर्स यूनियन और प्रबंधन के बीच एमओपी समेत विभिन्न बिंदुओं पर लगभग ढाई दर्जन ग्रेड वार्ता हो चुकी है, लेकिन यूनियन ने मोस्ट कार्यशाला का बहिष्कार कर वार्ता को खटाई में डाल दिया। उधर, प्रबंधन यूनियन की वैधता को लेकर श्रमायुक्त की ओर से हो रही जांच के बीच कोई वार्ता नहीं करना चाहता। प्रबंधन का कहना है जब तक यूनियन की वैधता को लेकर तस्वीर साफ नहीं हो जाती, तब तक प्रबंधन किसी गुट से बात नहीं करेगा। ऐसे में ग्रेड पर अब होली के बाद ही वार्ता हो पाएगी, क्योंकि वैधता पर श्रमायुक्त का फैसला 15 मार्च के बाद ही आएगा। उल्लेखनीय है कंपनी का ग्रेड एक अप्रैल 2016 से लंबित है। पिछला ग्रेड 26 अगस्त 2013 को हुआ था।
अब वार्ता में नई टीम होगी
ग्रेडवार्ता में प्रबंधन की ओर से अब नई टीम होगी। वैसे कई पुराने चेहरे भी होंगे। उल्लेखनीय है प्रबंधन की वार्ता टीम में कंपनी के जीएम (आईआर) सुमंत कुमार सिन्हा अग्रणी भूमिका में थे, जो 28 फरवरी को सेवानिवृत्त हो गए। अब उनकी जगह पर दीपक कुमार वार्ता में हिस्सा लेंगे। अगर यूनियन की नई टीम आती है, उस स्थिति में यूनियन की ग्रेड कमेटी भी नई होगी।
टेल्को वर्कर्स यूनियन और प्रबंधन के बीच हुई ग्रेड वार्ता में अब तक पैसे को लेकर कोई चर्चा नहीं हुई है। प्रबंधन का कहना है अब तक वार्ता के केन्द्र में कर्मचारियों की कार्यशैली रही। इसके तहत एमओपी (मेजरमेंट ऑफ परफॉर्मेंस) के विभिन्न पहलुओं पर चर्चा हुई। प्रबंधन की कोशिश है ग्रेड का आधार एमओपी को बनाया जाए ताकि कंपनी प्रतिस्पर्धा के इस दौर में बेहतर उत्पाद बनाए।
टेल्को वर्कर्स यूनियन की वैधता की लड़ाई को लेकर सोमवार को चर्चा का बाजार गर्म रहा कि यूनियन महामंत्री प्रकाश कुमार इंटक के राष्ट्रीय नेता डॉ संजीवा रेड्डी से मिलने दिल्ली गए हैं। इसे लेकर कंपनी के अंदर और बाहर चर्चा का बाजार गर्म रहा।
hin_Deva hin_Deva hin_Deva hin_Deva hin_Deva hin_Deva hin_Deva